b"\n_START_ARTICLE_\nSant Bartomeu de Baiasca\n_START_SECTION_\nDescripci\xc3\xb3\n_START_PARAGRAPH_\nNom\xc3\xa9s es conserva un absis, el mur de la fa\xc3\xa7ana i vestigis de basaments de murs. Amb aquestes restes podem saber que es tractava d'un edifici d'una sola nau, amb dos absis semicirculars, precedits de trams presbiterals. A causa del seu empla\xc3\xa7ament, aprofitant l'estret cim del serrat, l'esgl\xc3\xa9sia presenta una orientaci\xc3\xb3 molt an\xc3\xb2mala, amb els absis al Sud-oest i la fa\xc3\xa7ana principal al Nord-est. La porta, ben conservada, \xc3\xa9s d'arc de mig punt fet amb petites dovelles. L'aparell \xc3\xa9s de carreu irregular de pedra tosca, m\xc3\xa9s ordenat al mur Nord-est que no pas a l'absis, on trobem decoraci\xc3\xb3 de lesenes. Es tracta d'un edifici de gran inter\xc3\xa8s per la singularitat de la seva tipologia, poc freq\xc3\xbcent a la Catalunya alt-medieval. S\xc3\xb3n del mateix tipus l'esgl\xc3\xa9sia de Sant Andreu de Llimiana, encara que m\xc3\xa9s monumental, i l'esgl\xc3\xa9sia canonical de Santa Maria d'Espir\xc3\xa0 a l'Agl\xc3\xad, constru\xc3\xafda al segle XII.\n_START_SECTION_\nHist\xc3\xb2ria\n_START_PARAGRAPH_\nL'\xc3\xbanica refer\xc3\xa8ncia documental coneguda d'aquesta esgl\xc3\xa9sia data de l'any 1575, quan en la visita pastoral el visitador fa constar que s'ha de reparar el llosat de l'edifici, i a la visita del 1758 es fa constar que a Biasca hi ha una confraria de Sant Bartomeu._NEWLINE_Les ru\xc3\xafnes d'aquesta esgl\xc3\xa9sia s\xc3\xb3n situades al cim d'un serrat que fa la parti\xc3\xb3 entre dos torrents i a prop d'un grup de bordes, a llevant del poble de Biasca. Per anar-hi cal seguir un cam\xc3\xad des del poble de Biasca en direcci\xc3\xb3 a llevant, seguint el riu, en vint minuts de caminada trobem les ru\xc3\xafnes, visibles des de l'arribada al poble."